‘শানে বান্ধা ঘাট’ গল্পটিই শুরু হয় নাম-পরিচয়হীন এক যুবকের রাত্রি-অভিযানের নানা প্রক্রিয়ার মধ্যে পূর্বপুরুষের ভিটের দিকে যাত্রা-বর্ণনা দিয়ে। না, শেকড়ের টানে নয়, আত্মীয়স্বজন পৃথিবী সবকিছুর প্রতি নৈর্ব্যক্তিক এই যুবক যায় তার ভিটের দিঘিতে ডুবে থাকা কথিত সিন্দুকের লোভে। পারভীনের বর্ণনায় ‘সেদিন রাতে স্বপ্ন দেখে, ধবল জ্যোৎস্নায় সাগরদিঘির শান-বাঁধানো ঘাটে বসে আছে এক যুবক। চান্দের আলোঝরা স্ফটিকের মতো পানির নহর বইছে। দিঘির চারপাশ ঘিরে মালার মতো ফুটে আছে লাল পদ্ম। শত শত তারা টলটলে জলে প্রতিবিম্ব দেখে আলোকমালা জ্বেলেছে। যুবক জলে হাত বাড়াতেই শুরু হয়ে গেলো বুজরুকি – তোলপাড় শুরু হলো নিস্তরঙ্গ বুকে। আকাশের উজ্জ্বলতাকে ���ন করে দিয়ে ভাসতে শুরু করলো সোনার কারুকাজ খচিত সিন্দুক।’ পূর্বপুরুষ জমিদার, তারও পূর্বপুরুষদের রক্ত যুবকের দেহে। লম্পট হিংস্র বর্বর পূর্বপুরুষদের তীব্র ঘেন্না করলে নিজের মধ্যে তার প্রবহমানতার ঝলক, সেই যুবকই পূর্ণিমারাতে সিন্দুকের লোভে গিয়ে সেই দিঘির পাশে বসে অন্য মানুষ হয়ে যায়। নস্টালজিক এক বোধে তার অাঁধার সত্তাটা সিন্দুকের কথা ভুলে কেবল প্রকৃতি-দিঘির জল ছুঁতে উন্মুখ হয়ে ওঠে।